**Eroul**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Păcatul meu, a ceea ce voi face,

va înveli un umăr dezgolit,

Să-i fie o acidă carapace

și plapumă să-i fie-n răsărit.

Spre ce păcat sunt gata să cutreier?

Mă voi lungi cu iarba drept veșmânt

ca să culeg în palme acel greier

ce-și plimbă spre înalturi propriul cânt.

În palma mea, îi voi sufla, în șoapte,

o rugăminte fără de egal:

ca al meu cânt, în început de noapte,

să ți-l ofere ție, epical.

Să pună-n suflu gânduri și păcate

ce-au pendulat spre un trecut de vis

Din amintiri sorbind din voluptate

să-mi readucă-a Raiului parvis.

Să îți trimită prin a lui cântare

și foșnetul de flacără arzând

ce-n sufletu-mi căzut în frământare

cu dor a sigilat al ei intrând.

Dar n-am să-i spun tenorului de noapte

că focul nevăzut din partituri

îi va sorbi, avid de libertate,

a vieții coardă fără de dubluri.

Miros de iarbă prins-am în revere,

Aud din stele-al Soarelui ecou

ce se combină cu a mea ”tăcere”

și fac din greier... Marele Erou.